บลจ.วรรณเก็งกำไรตั้งเป้า 6%ใน6เดือน
บลจ.วรรณ อาศัยจังหวะน้ำมันแกว่งขึ้น ออกกอง ONE-ACTIVE6 เก็งกำไรตั้งเป้า 6% ใน 6 เดือน
11 ก.พ. 2558

บลจ.วรรณ อาศัยจังหวะน้ำมันแกว่งขึ้น ออกกอง ONE-ACTIVE6 เก็งกำไรตั้งเป้า 6% ใน 6 เดือน
นายวิน อุดมรัชตวนิชย์ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) วรรณ กล่าวว่า ในระยะสั้นราคาน้ำมันอาจปรับเพิ่มขึ้นได้จากปัจจัยการแข่งขันและความขัดแย้งทางภูมิศาสตร์การเมืองระหว่างประเทศ ทั้งสหรัฐอเมริกากับกลุ่มประเทศผู้ส่งน้ำมันเป็นสินค้าออก (โอเปก) และการสู้รบของจอร์แดนและกลุ่มไอเอส หลังจากที่เหตุการณ์เริ่มส่งสัญญาณรุนแรงมากขึ้น
"ประเมินว่าระดับราคาน้ำมันที่เหมาะสมในช่วงเวลาใกล้ๆ นี้ น่าจะอยู่ที่ประมาณ 60-70 เหรียญสหรัฐฯ ต่อบาร์เรล ขณะที่ในระยะยาว ราคาน้ำมันดิบอาจขยับขึ้นอยู่ในกรอบประมาณ 70-80 เหรียญสหรัฐฯ ต่อบาร์เรล” นายวิน กล่าว
นอกจากนี้ นายวิน กล่าวอีกว่า ราคาน้ำมันดิบในปัจจุบันน่าจะผ่านพ้นจุดต่ำสุดไปแล้ว ทำให้โอกาสที่ราคาน้ำมันจะปรับลดลงอีกมีไม่มากแล้ว หลังปริมาณการขุดเจาะน้ำมันของสหรัฐอเมริกาเริ่มลดลง รวมทั้งแรงสนับสนุนจากความขัดแย้งระหว่างประเทศที่เริ่มปะทุขึ้นในช่วงนี้ ซึ่งจะผลักดันให้ราคาน้ำมันแกว่งตัวมีโอกาสปรับตัวขึ้นในช่วงระยะสั้นใกล้ๆ นี้ได้
ในขณะเดียวกัน ราคาในปัจจุบันที่ประมาณ 46-50 เหรียญสหรัฐฯ ต่อบาร์เรล ถือเป็นระดับที่ใกล้แตะจุดต่ำสุดในอดีต รวมทั้งเป็นระดับราคาใกล้เคียงกับต้นทุนการผลิตน้ำมันของสหรัฐอเมริกาและหลายๆ ประเทศที่ประมาณ 40 เหรียญสหรัฐฯ ต่อบาร์เรล ทำให้ผู้ผลิตบางแห่งน่าจะชะลอการแข่งขันและปรับลดปริมาณการผลิตลงเพื่อประคับประคองกำไรจากการดำเนินงาน
“ในช่วงปลายปีที่ผ่านมา ราคาน้ำมันดิบในตลาดโลกปรับตัวลดลงค่อนข้างมาก เหตุผลหลักมาจากอุปทานน้ำมันดิบในตลาดโลกที่ปรับเพิ่มขึ้นค่อนข้างมาก จากการขยายกำลังการผลิตของสหรัฐอเมริกา ขณะที่กลุ่มโอเปก รวมถึงซาอุดิอาระเบีย ไม่ปรับลดกำลังการผลิต เพื่อแสดงท่าทีและไม่ยอมสูญเสียส่วนแบ่งตลาดระดับโลก” นายวิน กล่าว
"อย่างไรก็ตาม ปัจจัยพื้นฐานของราคาน้ำมันดิบที่แท้จริง จะไม่ได้เติบโตในอัตราเร่งมากนัก เนื่องจากเศรษฐกิจโลกปัจจุบันยังคงมีแนวโน้มเติบโตอย่างช้าๆ ค่อยเป็นค่อยไป จึงแนะนำว่า กลยุทธ์การลงทุนในน้ำมันดิบช่วงนี้ ควรเน้นการลงทุนเชิงรุก เพื่อสร้างผลตอบแทนเในช่วงที่ตลาดแกว่งตัวตามจังหวะราคาน้ำมันดิบ" นายวิน กล่าว
พร้อมกันนี้ วันที่ 11-18 ก.พ. 2558 บลจ.วรรณ เปิดขายกองทุนเปิด วรรณ แอคทีฟ6 ฟันด์ โดยเน้นลงทุนในสัญญาซื้อขายล่วงหน้าน้ำมัน (WTI Oil Futures) แบบเชิงรุกเพื่อสร้างผลตอบแทนให้ถึงเป้าหมายที่ตั้งไว้ที่ 6% ภายใน 6 เดือน
"จุดเด่นของ WTI Oil Futures ที่ลงทุน คือ เป็นสัญญาซื้อขายล่วงหน้าที่ได้รับความนิยมและมีสภาพคล่องสูง เพื่อสามารถทำการซื้อขายได้เกือบทั้งวัน ทำให้กองทุนฯ มีสภาพคล่องในการซื้อขายเพื่อบริหารจัดการให้สอดคล้องไปกับสภาวะการณ์ของการลงทุนนั้นๆ" นายวิน กล่าว